**7. sz. melléklet**

**Mezőkeresztes Nagyközség Képviselőtestületének**

**9/2008. (IX.25.) sz. rendeletéhez**

**Területigényes közmű létesítmények számára kijelölt területek**

|  |  |
| --- | --- |
| **Közműlétesítmény**  **megnevezése** | **Megjegyzések, előírások** |
| **Vízellátás** | |
| Vízmű területek | A védőterületen belül mindennemű tevékenység, beavatkozás – a mezőgazdasági művelés kivételével – csak az ágazati szakhatóság hozzájárulásával végezhető. |
| Ivóvízellátó gerincvezetékek | Védőtávolság az adott vezeték-keresztmetszet mellett:   * 300 mm átmérőig 3-3 m, * 800 mm-ig 5-5 m.   A védőövezetekre vonatkozó általános előírások az alábbiak:  Az ivóvízellátást biztosító gerincvezeték-hálózat és építmények védőtávolságán belül épület, építmény elhelyezése nem engedélyezhető.  A védőterületen belül mindennemű tevékenység, beavatkozás – a mezőgazdasági művelés kivételével – csak az ágazati szakhatóság hozzájárulásával végezhető. |
| **Gázüzemi létesítmények** | |
| Gázfogadó állomás | A védőtávolság *középnyomású berendezéseknél* közutak útpályájának szélétől és épületektől általában 5,0 m. A gázátadó állomások biztonsági övezete a létesítmény kerítésétől, ill. a kisajátított terület szélétől vízszintesen 15 m. |
| **Elektromos energia ellátás létesítményei** | |
| 120 kV-os szabadvezeték | A biztonsági övezet 13-13 m |
| Kisfeszültségű föld feletti vezeték | A biztonsági övezet 1,0-1,0 m |
| Földben elhelyezett villamos-kábel | A biztonsági övezete mindkét oldalon 35 kV-ig, 1,0 m, 35 kV-120 kV között 1,5 m. |
| Szabadtéri villamos alállomások | A biztonsági övezet 120-400 kV-ig a létesítmény kerítésétől, ill. a kisajátított terület szélétől vízszintesen mért 10 m-es sáv. |
| **Közlekedési területek** | |
| Közutak védőtávolsága | A közúti közlekedésről szóló 1988. évi I. törvény 42./a § (1) pontja és az OTÉK vonatkozó meghatározása értelmében a közút kezelőjének hozzájárulása szükséges külterületen  a közút tengelyétől számított 50 méteren, autópálya, autóút és főútvonal esetén 100 méteren belül építmény elhelyezéséhez, kő, kavics, agyag, homok és egyéb ásványi nyersanyag kitermeléséhez,  a közút területének határától számított 10 méter távolságon belül fa ültetéséhez vagy kivágásához. |
| Vasút védőtávolsága | Az országos *közforgalmú vasút* szélső vágányának tengelyétől mért 50-50 m széles védőtávolságon belül, és a környezeti hatásvizsgálathoz kötött vasúti létesítmények esetében 100 m távolságon belül építményt elhelyezni csak a MÁV Rt. és a közlekedési hatóság engedélyével az OTÉK 36. § (7) bek-ben, valamint a vasútról szóló 1993. évi XCV. törvény 10. § előírásainak figyelembevételével lehet. |
| **Felszíni vizek védelme** | |
| Felszíni vizek parti sávja  (21/2006. (I. 31.) kormányrendelet) | *Külterületen* a parti sávban általában csak gyepgazdálkodás folytatható. Tilos az olyan növényzet (így például fák) ültetése, továbbá az olyan tevékenység, amely a szakfeladatok ellátását akadályozza. Ha a parti sáv rendeltetését és ennek megfelelő használatát, szükség szerinti igénybevételét nem akadályozza, illetőleg a meder állapotát nem veszélyezteti, az arra hatáskörrel rendelkező hatóság - a vízügyi hatóság szakhatósági hozzájárulásával - a parti sávban szántó vagy egyéb művelési ágnak megfelelő hasznosítást is engedélyezhet.  A parti sávban épületet, építményt csak kivételesen - ha azt a természet védelméről szóló 1996. évi LIII. törvény, különösen a természeti területekre, illetve a védett természeti területekre vonatkozó rendelkezései lehetővé teszik, továbbá az Országos Településrendezési és Építésügyi Követelményekről szóló külön jogszabály szerint meghatározott körben, az arra hatáskörrel rendelkező hatóság, valamint az illetékes vízügyi- és természetvédelmi hatóság szakhatósági hozzájárulásával - lehet elhelyezni.  A mederfenntartási munkák folytatásához *belterületen* a partéltől számított 6,0 m széles felvonulási terület biztosítása szükséges a munka- és szállítógépek szabad közlekedési útvonala számára. Ahol a birtokhatár a partél közelében van, csak mobil kerítés építhető, amely szükség esetén ár- és belvízvédekezéskor elbontható. A fenntartási területre semmiféle építési engedély nem adható ki. A parti birtokosok sem évelő, sem évszakos növényeket nem telepíthetnek a felvonulási területre, még időszakosan sem foglalhatják el a vízfolyások medrét, rézsűjét, a földműveket (töltéseket). |
| Vízfolyások védősávja | A védőtávolságon belül új gazdasági építmény és lakóépület nem építhető, meglévő gazdasági épület nem bővíthető. Lakóépületek bővítése csak a természetvédelmi, környezetvédelmi és vízügyi hatóságok együttes hozzájárulásával lehetséges.  Bármely egyéb beavatkozás és tevékenység a fenti védősávokban csak a természet- és környezetvédelmi és vízügyi szakhatóság és a vízfolyás tulajdonosának és kezelőjének hozzájárulásával engedélyezhető.  Külterületen a védősávban kizárólag extenzív jellegű környezetkímélő mező- és erdőgazdálkodás folytatható. |
| 1000 méteres védősáv | Tilos a védőtávolságon belül - a vízkárelhárításhoz szükséges vegyi anyagok kivételével - a külön jogszabályban meghatározott, a vizekre és a vízben élő szervezetre veszélyes vegyi anyagok kijuttatása, elhelyezése és olyan létesítmény telepítése melynek üzemeltetése ilyen anyagok természetbe kijutásának kockázatával jár. |
| **Egyéb védendő, és védőterületek** | |
| Temetők védőövezetei | A temető telkének határától mért 25 m széles védőövezeten belül (külső védőövezet)   * új lakó és üdülőépület, * a tevékenységükből, szállítási forgalmukból adódóan zajokozás kockázatával járó létesítmények, kivéve a temető működésével összefüggő kiskereskedelmi létesítmény (pld. virágüzlet) nem helyezhető el.   A temető telkének határától mért 100 m széles védőövezeten (korlátozó védőövezet) belül, zajos és kegyeletsértő tevékenység nem végezhető. |